钦定古今图书集成/理学汇编/经籍典/第084卷 > 王申子周易辑说 > 《问画卦横而不竖》
## 钦定古今图书集成/理学汇编/经籍典/第084卷 > 王申子周易辑说 > 《问画卦横而不竖》

或问《玉井难子》之说曰：“《河图》之数，四方平铺，初无横
竖，特画之简编，其在左右者若竖耳。借曰图有横竖，
则水火两字虽似竖画坎离，然今一六在北，二七在
南，离坎横而不竖，其说为不通矣。奈何？”曰：“此愚案卦
画以覆《河图》之象，见伏羲当初画卦，皆因《河图》，故先
天卦图圆而不方。盖《河图》六一十五二七之象皆横”，
三八四九在左右则竖，故今水火字犹似竖。画坎离
以见伏羲，取《河图》以画八卦，皆出于自然，而无一毫
作为之意于其间耳。故愚止曰伏羲画卦之初，今《玉
井》以文王重卦之位言之，宜其不通也。